*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*284. számú előterjesztés*

Bátaszék Város Önkormányzata Képviselő-testületének 2016. december 14-én,

15,00 órakor megtartandó ülésére

*Döntés II. Géza szobor megvalósításáról és felállításáról Bátaszéken*

|  |
| --- |
| **Előterjesztő:** Dr. Bozsolik Róbert polgármester    **Készítette:** Kondriczné dr. Varga Erzsébet jegyző    **Törvényességi ellenőrzést végezte:** Takácsné Gehring Mária aljegyző  **Tárgyalja:**  Pénzügyi és Gazdasági Bizottság: 2016. 12. 13.  KOIS Bizottság: 2016. 12. 12.  Szociális Bizottság: 2016. 12. 13. |

***Tisztelt Képviselő-testület!***

A november végén megtartott testületi ülés meghívójának már a napirendi pontjai között szerepelt ezen előterjesztés, melyet a T. Képviselő- testület a téma körültekintő újragondolása érdekében végül nem tárgyalt.

A Nemzeti Kulturális Alap Igazgatósága (továbbiakban: NKA) önkormányzatunkat 2016. november 14.-én kelt levelében értesítette arról, hogy a Képzőművészet Kollégiuma a II. Géza szobor megvalósítására és felállítására Bátaszéken célú pályázattal igényelt 7 millió Ft támogatásból 5.500.000.- Ft támogatást ítélt meg. A Kollégium szakmai döntése értelmében az NKA Imre Péter művész szobrának megvalósítására és felállítására nyújt támogatást Bátaszéken.

A kiírásban foglaltaknak megfelelően a pályázat 10 millió Ft-os költségvetéssel került benyújtásra, melyből a Képviselő- testület a 170/2016. (VIII. 2.) önkormányzati határozatával saját forrásként 3.000.000.- Ft önrészt biztosított az önkormányzat 2017. évi költségvetése terhére. Az NKA tájékoztatása szerint – figyelemmel a pályázati kiírásra – a megítélt támogatási összeg teljes egészében csak abban az esetben kerül kifizetésre, ha a szobor a 10 millió Ft-os költségvetés szerint kerül megvalósításra és felállításra. A költségvetés csökkentése esetén a támogatási összeg is arányosan csökken. A teljes támogatási összeg igénybevétele érdekében tehát az önkormányzat által biztosítandó önrész összegének megemelése szükséges 3 millió Ft-ról 4,5 millió Ft-ra.

Az NKA-val folytatott egyeztetések alapján lehetőség van a szobor helyszínének módosítására. Imre Péter Művész Úr három új helyszínre vonatkozóan elkészítette a szobor környezetbe illeszkedésének látványtervét, melyek az előterjesztés mellékletét képezik. (A,B,C változat)

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény *109. § (1)bekezdése szerint művészeti alkotás közterületen, valamint önkormányzati tulajdonú épületen való elhelyezéséről, áthelyezéséről, lebontásáról a település önkormányzatának képviselő testülete, … dönt, és gondoskodik fenntartásáról és felújításáról.*

Kérem az előterjesztés megvitatását és a szükséges döntés meghozatalát.

**Határozati javaslat:**

**II. Géza szobor megvalósítására és felállítására Bátaszéken**

Bátaszék Város Önkormányzat Képviselő-testülete

1. a Magyarország helyi önkormányzatairól szóló 2011. évi CLXXXIX. törvény 42. § 8. pontjában biztosított hatáskörében eljárva - a Nemzeti Kulturális Alap Képzőművészet Kollégiuma által megítélt támogatás felhasználásával – II. Géza szobor állításáról dönt,
2. a szobor felállításának helyszínéül a …. változatban szereplő helyszínt határozza meg,
3. a II. Géza szobor állítására az önkormányzat saját forrásként 4.500.000.- Ft önrészt biztosít az önkormányzat 2017. évi költségvetése terhére,
4. felhatalmazza a polgármestert a Nemzeti Kulturális Alap Igazgatóságához az új helyszín meghatározására irányuló kérelem benyújtására,
5. felhatalmazza a polgármestert az Imre Péter (7100 Szekszárd, Székely Bertalan u. 3 B) művésszel, valamint a szobor megvalósítása és felállítása érdekében más vállalkozókkal kötendő szerződés aláírására,
6. a 170/2016. (VIII. 2.) önk.-i határozat 2. pontját hatályon kívül helyezi.

*Határidő*: 2016. január 31.

*Felelős:* Dr. Bozsolik Róbert polgármester

(kérelem benyújtásáért, szerződés aláírásáért)

Kondriczné dr. Varga Erzsébet jegyző

(határozat megküldéséért)

*Határozatról értesül*: Imre Péter művész

Bátaszéki KÖH városüzemeltetési iroda

Bátaszéki KÖH pénzügyi iroda

Irattár